出江  其一
作者：鄭剛中
朝代：宋

paragraphs: 四岸出前江，開帆破洪浪。
何必春水船，而後始天上。
一家五年别，萬里遠来訪。
自聞櫓聲近，延首日顒望。
今朝兩相即，悲喜不可狀。
牽衣小兒笑，叙事老妻愴。
一杯藜藿羹，敢謂復同餉。
地氣既疏泄，山居亦清曠。
米賤不愁貧，時和定無瘴。
相與戴君恩，形影且依傍。
惟憐囚罪身，此去幾時放。
欲以問白鷗，白鷗波浩蕩。